Mandoza het ‘drie uur lank op ambulans gewag’Die bekende kwaito-musikant, Mandoza. Foto: http://www.mandozamusic.co.za/ Maroela Media het vroeër berig Mduduzi Tshabalala, beter bekend as Mandoza, is in die ouderdom van 38 oorlede, nadat hy vroeër met breinkanker gediagnoseer is. Kevin Ntaopane, Mandoza se bestuurder, het Maandag in ŉ radio-onderhoud gesê Mandoza is “in sy arms dood”, minute voordat hulle by die hospitaal opgedaag het. Volgens Ntaopane het hulle meer as drie uur op die ambulans gewag om Mandoza by sy huis op te laai voordat hulle besluit het om self met hom hospitaal toe te jaag. Die musikant is glo omstreeks 12:00 in die motor dood. Mandoza het twee weke gelede by ŉ SAUK-konsert opgetree waar hy deur vriende en familie op die verhoog gehelp moes word. Dit was sy laaste verskyning in die openbaar. Pres. Jacob Zuma het Sondag in ŉ verklaring sy medelye teenoor Mandoza se geliefdes uitgespreek en hom beskryf as ŉ baanbreker in die kwaito-musiekgenre. “Suid-Afrika het ŉ pionier verloor wie se musiek aanklank gevind het by jonk en oud en wat die unieke oorskakeling tussen kulture bereik het deur musiek te maak wat swart en wit Suid-Afrikaners geniet het. Dit is ŉ groot verlies vir ons nasie en Mandoza sal baie gemis word. Mag sy siel in vrede rus,” het Zuma gesê.